kardosdrur/scandi-wiki huggingface dataset:
Klippekort

Et klippekort er oprindeligt et adgangskort, hvor der blev klippet et stykke af, hver gang det blev brugt. Ideen er, at man på forhånd betaler for et antal adgange eller serviceringer og derefter blot bruger kortet uden at skulle tænke på at have penge med. Normalt opnår man en mængderabat ved at købe på klippekort.

I Danmark blev systemet tidligere mest brugt til rejser med bus og tog, men det er efterhånden blevet erstattet af rejsekort og andre elektroniske løsninger de fleste steder. Visse biografer, svømmehaller m.v. har dog også systemer, hvor der klippes eller stemples for hvert besøg. Som kuriosum kan nævnes, at enkelte frisører også har klippekort til standardfrisurer, samt at visse barer har klippekort til øl, som er af samme system som i busser og tog med en automat disse klippes i.

Opbygning
Bus- og togbilletten er oftest opbygget, så et hak i den ene side klippes af, hver gang kortet stikkes i en automat i bussen eller på stationen. Samtidig stemples kortet ud for det afklippede med dato, tid og takstzone og evt. andre oplysninger. I Hovedstadsområdet var det automatens kode. En primitiv stregkode på bagsiden fortæller klippeautomaten, om det er et klippekort, der stikkes i. I områder med begrænset gyldighed på klippekort angiver stregkoden ofte, hvilken takstsats (generation) kortet har. Klippeautomaten kan ud fra dette afvise udløbne kort.

Der har gennem tiden været flere sager om forfalskning af denne type klippekort, og der er visse steder særdeles komplicerede tryk og koder på, der skal afsløre forfalskninger. Der er dog stadig et stykke vej, før sikkerheden minder om den for pengesedler. I kampen mod forfalskning brød HUR Trafik i foråret 2006 med et princip om, at gamle klippekort kunne bruges efter takststigninger. Alle gamle klippekort kunne indtil 31. juli 2006 byttes til nye (se billede), hvorefter kun de nye klippekort kunne bruges.

I 2010'erne blev klippekort erstattet af de elektroniske rejsekort hos de fleste trafikselskaber. Hos Movia ophørte salget af klippekort 9. februar 2015. De kunne bruges indtil 30. juni 2015 og refunderes indtil 8. februar 2018. Hos Midttrafik ophørte brug af klippekort 15. januar 2017, men det er fortsat muligt at købe elektroniske klippekort i selskabets app til mobiltelefoner. Sydtrafik ophørte med brug af klippekort 15. januar 2017 men med refusion frem til 15. august 2019. DSB ophørte tilsvarende med brug af klippekort 16. januar 2017 men med refusion indtil 16. august 2019. FynBus og Nordjyllands Trafikselskab bruger heller ikke klippekort længere.

Hos BAT på Bornholm, hvor der ikke er indført rejsekort, er det stadig muligt at benytte klippekort.

Se også

Noter 

Kollektiv trafik
Betalingssystemer
N.C. Kall

Nicolai Christopher Kall (25. september 1749 i København – 4. oktober 1823) var en dansk orientalist.

Johan Christian Kalls søn, var 1762-65 discipel i Randers Skole, hvorfra han dimitteredes som student. 1768 alumnus på Borchs Kollegium. 1769 theol. kandidat. 1771 dekan ved Kommunitetet, af hvis disputatsers formalisme og ordgyderi han er ivrig modstander. Studerer orientalske sprog, 1775 magister. Derpå udenlandsrejse 1775-77 med længere studieophold i Göttingen, kortere i Wien, Rom og Paris.

Var imidlertid 1776 blevet udnævnt til professor i orientalske sprog ved Københavns Universitet. 1778-81 kommunitetsprovst. Rector magnificus 1792-93 og 1804-5. Død som etatsråd 4. oktober 1823.

Var gift med Agnethe Mechtildis født Stendrup (død 5. august 1817), datter af etatsråd Jacob Stendrup.

Litterære arbejder 
Bl.a.: De Molecho (1769), Commentatio in Haggæum I-III (1771-73) samt nogle programmer.

Ekstern henvisning 
 Dansk biografisk lexikon, bind IX

Sprogvidenskabsfolk fra Danmark
Professorer fra Københavns Universitet
Personer i Dansk Biografisk Leksikon
Etatsråder fra Danmark
Personer fra København
Orientalister fra Danmark
Sophie Brahe

Sophie Brahe (født 1556 eller 1559, død 1643) af Brahe-slægten var en dansk astronom og lillesøster til Tycho Brahe.
Allerede som fjortenårig gjorde hun astronomiske observationer.
Hun havde også interesser indenfor havekunst, slægtsforskning, kemi og astrologi.

Hendes have på Trolleholm (Eriksholm) var berømt. Broderen var stolt af hendes viden, men frarådede hende at studere astrologi, som hun derefter lærte sig selv. Hun kunne ikke latin, men fik værker oversat.

Hun havde først indgået et traditionelt kærlighedsløst tvangsægteskab, og efter sin mands død slog hun sig sammen med alkymisten Erik Lange. De traf hinanden på broderens Uranienborg, hvor hun blev en vigtig del af miljøet af forskere. Her fik hun sit dæknavn Urania: astronomiens muse. Tycho Brahe planlagde at trykke hendes teorier sine "Astronomisme Breve". Hun var en af meget få kvinder, der forskede i astronomi omkring år 1600.

Fra 1590 levede hun sammen med Erik Lange. To år senere flygtede han fra sin gæld og forsøgte at finde beskæftigelse eller mæcen. I 1599 rejste hun til Tyskland for at finde Erik Lange. Først i 1602 lykkedes det dem at blive gift, men levede i armod. Brahe-slægten ville ikke længere vide af hende. Erik Lange døde 1613 i Prag, hvorefter Sophie Brahe vendte tilbage til Danmark og slog sig ned i Helsingør. Her er en gade opkaldt efter hendes nu forsvundne gård (Sophie Brahes Gade, der ligger ud til Havnegade tæt ved Kronborg). Hun blev her til sin død i 1643, og gav sig til at kortlægge slægtens historie. Dette værk er bevaret, i modsætning til alt andet, hun skrev.

Digtet Urania Titani fra 1594 forestiller at være brev fra Sophie til hendes kæreste Erik Lange. Man har tidligere regnet med at Sophie havde skrevet det, men nu tilskrives det Tycho Brahe.

Litteratur 

 Friis, F. R. (1905), Sofie Brahe Ottesdatter. En biografisk skildring
 Zeeberg, Peter (1994), Tycho Brahes "Urania Titani": et digt om Sophie Brahe, Museum Tusculanums Forlag, 1994. 
 Helleberg, Maria (2012), Kærlighedshistorier, Lindhardt & Rinhof 
 Hultqvist, Marie og Lennart Hultqvist (2017), Sophie Brahe: vetenskapen, kärleken, stjärnbrodern, Monitorförlaget, 
 Jexen, Gry (2021), Kvinde Kend din Historie - Spejl dig i fortiden, Gyldendal.

Eksterne henvisninger 
 
  
 
 Sophie Brahe i Dansk Biografisk Leksikon, 1. udgave

Sophie
Danskere i 1500-tallet
Danskere i 1600-tallet
Personer i Dansk Kvindebiografisk Leksikon
Personer i Dansk Biografisk Leksikon
Forestillinger

Forestillinger er en dansk tv-serie, produceret af DR og instrueret af den prisbelønnede danske filminstruktør Per Fly. Den blev sendt i marts-april, 2007.

Serien 
Serien er i 6 afsnit. Hvert afsnit tager udgangspunkt i én af de 6 hovedpersoners oplevelser, og ser de samme begivenheder fra denne persons synsvinkel. Handlingen udspiller sig i det københavnske teatermiljø i en række intriger mellem hovedpersonerne, som ikke blot er kolleger, men også mere intimt forbundne. Rammen er at de skal uropføre en dramatisering af Shakespeares tragisk-erotiske langdigt Venus og Adonis (en verdenspremiere, da digtet ikke før er blevet dramatiseret).

Instruktøren Per Fly medvirker selv som interviewer af hovedpersonerne i små, pseudo-dokumentariske klip. Man ser ham ikke, men hører blot hans (ofte ret personlige) spørgsmål til den karakter som er det enkelte afsnits hovedperson.

De seks hovedpersoner/afsnit 
Angivet i afsnittenes rækkefølge:
 Jakob (Mads Wille) – ung skuespiller; affære med Tanja.
 Tanja (Sonja Richter) – ung skuespiller; Markos kæreste; affære med Jakob; Katrins "papmor".
 Katrin (Sara Hjort Ditlevsen) – Markos og Evas datter; amatørfotograf.
 Eva (Pernilla August) – kendt, etableret skuespiller, Markos eks-kone, Katrins mor.
 Jens (Jesper Christensen) – teaterdirektør, Markos og Evas ven.
 Marko (Dejan Cukic) – instruktør; Tanjas kæreste; Evas eks-mand; Katrins far; Jens' ven.

Biroller 
Benedikte Hansen, Dag Malmberg, Peder Bille, John Martinus, Harriet Andersson, Peder Holm Johansen, Jacque Lauritsen, Kristian Boland, Pernille Brandstrup, Sophie Secher, Katrine Hedegaard Tuborgh, Thomas Aabye, Jacob Baarsgaard Frederiksen, Morten Kolbak, Rasmus Botoft og Kenneth Kreutzfeldt.

Eksterne henvisninger 
 
 Forestillinger på DRs hjemmeside 
Dramaserier fra Danmark

DR-serier
Danske tv-serier fra 2000'erne
Varde Staalværk

Varde Staalværk blev grundlagt 7. november 1913 af fabrikant Peter Thomsen Bruun.

1. verdenskrig gjorde det imidlertid svært at skaffe kul og råmaterialer.
Februar 1918 blev værket overtaget af Nakskov Skibsværft, og 1. september 1921 blev A/S Varde Staalværk stiftet. De nye ejerne var Østasiatisk Kompagni og F.L. Smidth og Co.

Man var især dygtig til at lave skibsskruer i store diametre. I 1927 fik man patent på fremstillingen af Vardan Stål, og kvaliteten fremstilles stadig.

Under 2. verdenskrig stod Varde Staalværk´s direktør Olaf von Bülow overfor en svær beslutning. Det drejede sig jo om mange arbejdspladser. Enden blev, at stålværket 12. december 1943 blev saboteret ved hjælp af lokale samt Jørgen Kieler.

Den sidste direktør og ejer var Viggo Pederersen fra Næstved Jernstøberi. Han købte virksomheden af FLSmidth & Co. A/S i 1979.

Stålværket blev lukket i 1984, og Vardes største arbejdsplads forsvandt.

Ekstern kilde/henvisning 
 A/S Varde Staalværk 

 Varde Stålværk og besættelsen. 

Etableret i 1913
Stålværk
Ophørt i 1984
Metalvirksomheder i Danmark
FLSmidth
Steffen Rasmussen

Steffen Rasmussen (født 30. september 1982) er en dansk tidligere fodboldspiller. Han spillede størstedelen af sin karriere i AGF som målmand.

Klubkarriere 
Steffen Rasmussen kom til AGF som junior efter at have spillet for Stenvad BK. Han tog til Grenå IF. som 1. års senior – og vendte året efter tilbage til AGF som 2. års senior. Han fik sin debut i november 2002 imod OB. Han har siden spillet hele sin aktive karriere i AGF, og har i dag spillet over 400 førsteholdskampe for klubben. Over 200 af disse kampe er i superligaen, og han er derfor den AGF-spiller, som har spillet flest superligakampe for klubben.

Målmanden blev af fansene meget udskældt i sine første sæsoner for AGF, da han havde problemer med at komme ud i feltet efter bolde, og hans udspark ofte endte ud over sidelinjen. Men efter AGF i 2007 kom tilbage i Superligaen, trådte han i karakter og forbedrede sine svage sider i en sådan grad, at størstedelen af fansene mente, at han var 2007/08 sæsonens bedste spiller i AGF. Op til sæsonen 2008/09 blev Rasmussen udpeget af træner Ove Pedersen som anfører, et hverv han overtog fra angriber Peter Graulund.

Han blev i Tipsbladet kåret af sine kollegaer i Superligaen og 1. division som den næstbedste målmand i dansk fodbold i efteråret 2011 - kun overgået af FC Københavns svenske keeper Johan Wiland.

Inden indledningen af sæsonen 2015/16 fratog træner Glen Riddersholm anføreropgaven fra Steffen Rasmussen til fordel for Morten "Duncan" Rasmussen, idet førstnævnte dog fremover ville indgå i en fire mand stor ledergruppe i truppen. Han er noteret for et enkelt mål, som han scorede på et hjørnespark i de sidste minutter af en kamp mod AaB i marts 2016. Kampen endte 2-2.

I de fleste kampe i sæsonen 2016-2017 sad han på bænken, idet Aleksandar Jovanović var Riddersholms førstevalg på målmandsposten. Samme tendens fortsatte i den følgende sæson, også efter trænerskiftet til David Nielsen. I marts 2018 meddelte Rasmussen, at han ville indstille sin karriere efter sæsonens afslutning.

Landsholdskarriere 
Steffen Rasmussen har spillet to U21 landskampe for Danmark, hvor den ene endte med en sejr, og den andet med et nederlag. Begge kampe blev spillet i 2003.

Sidenhen har Steffen Rasmussen været udtaget til ligalandsholdet i januar 2010, hvor han spillede kampen mod Singapore, som man vandt med 5-1.

I efteråret 2012 blev Steffen Rasmussen for første gang udtaget til A-landsholdet til de to VM-kvalifikationskampe mod Bulgarien og Italien.

Referencer

Eksterne kilder/henvisninger 
 

Fodboldspillere fra Danmark
Fodboldspillere fra AGF
The Calling

The Calling var et alternativt rockband fra USA fra 2000-2005.

Gruppen blev dannet i Los Angeles, Californien af de to guitarister Alex Band og Aaron Kamin. Musikken er bygget op omkring guitarspil og Alex Band's vokal.

Gruppen fik deres gennembrud i 2002 med sangen "Whereever You Will Go" fra  albummet "Camino Palmero". 

I 2004 udgav The Calling sit andet album "Two" og et år senere valgte gruppen at tage en pause. Alex Band har siden påbegyndt en solokarriere.

Diskografi

Album
 Camino Palmero (2001)
 Two (2004)

Singler
Fra Camino Palmero:
 "Wherever You Will Go" (2002)
 "Adrienne" (2002)
 "Could It Be Any Harder" (2002)

Fra Daredevil Soundtrack:
 "For You"

Fra Two:
 "Our Lives" (2004)
 "Things Will Go My Way" (2004)
 "Anything" (2004/5)

Eksterne henvisninger
The Calling's officielle hjemmeside
Alex Band's hjemmeside 

Calling
Calling
Martin Henriksson

Martin Henriksson (født den 30. oktober 1974 i Sverige) er guitarist for det svenske melodiske dødsmetal-band Dark Tranquillity og en af de originale medlemmer. Han spillede originalt bas i bandet, men skiftede til guitar på deres album Haven, som blev udgivet i 2000. Michael Nicklasson der var guitarist i bandet Luciferion sluttede sig til dem som den nye bassist.
Martins mest brugte guitarer er en Gibson Explorer og en Gibson Les Paul Studio Light.

Eksterne henvisninger 

 Dark Tranquillitys officielle hjemmeside
 

Guitarister fra Sverige
Heavy metal-musikere fra Sverige
Dark Tranquillity
Hell Awaits

Hell Awaits (1985) var Slayers andet fuldlængde-album og blev udgivet af Metal Blade Records. Albummet og dets efterfølger, Reign in Blood, er af mange ekstreme metalbands blevet set som en stor inspirationskilde, og mange heavy metal-fans betragter albummet som prototypen på et dødsmetal-album. Det indeholder nogle af bandets mest progressive og anderledes sange hidtil med hurtige, 'thrashy' sange (Necrophiliac, Kill Again) sammen med meget længere og langsommere numre (At Dawn They Sleep, Crypts of Eternity). 

Albummet er flere gange blevet genudgivet i forskellige udgaver med bonusnumre fra ep'en Haunting the Chapel.

Spor 
"Hell Awaits" (Tekst: King) (Musik: Hanneman/King) – 6:12
"Kill Again" (Tekst: King) (Musik: Hanneman/King) – 4:53
"At Dawn They Sleep" (Tekst: Araya/Hanneman/King)(Musik: Hanneman) – 6:16
"Praise of Death" (Tekst: Hanneman) (Musik: King) – 5:17
"Necrophiliac" (Tekst: Hanneman/King)(Musik: Hanneman) – 3:43
"Crypts of Eternity" (Tekst: Araya/Hanneman/King)(Musik: Hanneman/King) – 6:37
"Hardening of the Arteries" (Hanneman) – 3:57

Slayer-album
Album fra 1985
Anders Jivarp

Anders Jivarp (født den 18. juli 1973) er trommeslager for det svenske melodiske dødsmetal-band Dark Tranquillity. I 1995 var Anders Jivarp også trommeslager for In Flames hvor han var med til at indspille to sange ved navn "Subterranean" og "Biosphere" på deres EP Subterranean.

Eksterne henvisninger 
 Anders Jivarp biografi på darktranquillity.com 
 

Trommeslagere fra Sverige
Heavy metal-musikere fra Sverige
Dark Tranquillity
The Rock (film)

The Rock er en amerikansk actionfilm fra 1996 med Ed Harris, Sean Connery og Nicolas Cage i hovedrollerne.

Filmen foregår i og omkring det nedlukkede fængsel på fængselsøen Alcatraz. Fængslet besættes af marinesoldater ledet af general Hummel (Ed Harris). Han har stjålet nogle misiler indeholdende et meget farligt stof, der kan udrydde en masse mennesker, hvilket er hvad gruppen truer med hvis regeringen ikke betaler erstatning til de døde soldaters familier. Som FBI-agent skal Nicolas Cage forsøge at få ordnet situationen sammen med den tidligere indsatte, Sean Connery.

Filmen er ikke mindst kendt for sin intense biljagt i San Franciscos stejle gader, hvor Connery forsøger at stikke af fra Cage.

Eksterne Henvisninger 
 

Actionfilm fra USA
Amerikanske film fra 1996
Medier produceret af Jerry Bruckheimer
Film instrueret af Michael Bay
Aukra

Aukra er en kommune i Romsdal i Møre og Romsdal fylke i Norge.

Det bor ca. 3 000 mennesker i Aukra kommune. Størstedelen af befolkningen bor på øen Gossa; ca. 600 bor på kommunens fastlandsdel, Julsundet, som grænser til Fræna og Molde kommuner. Aukra grænser også til økommunene Midsund og Sandøy.

Det foregår i dag en stor industriel udbygning på Gossa. En af Nordeuropas største gasterminaler, Nyhamna, som skal tage imod gas fra Ormen Lange-feltet, er under opbygning der. Denne terminal skal sørge for gasleverancer til store dele af Europa. Før gassen kom til Aukra, var de største skatteindtægter i kommunen hentet fra landbrug, fiskeindustri og skibsbygning. Den største industriarbejdsplads i kommunen er da også skibsværftet Aker Aukra i Nerbøvika.

Aukra kommunes udvikling 

Aukra, eller Akerø, var oprindelig en kommune som dækkede Gossa, Otrøya, en del af Midøya, øerne i Sandøy, samt Julsundet og Mordal på Romsdalhalvøen. 1. januar 1876 blev Sandø (Sandøy) skilt ud som selvstændig kommune. I 1924 blev resten af kommunen delt i Nord-Aukra, som bestod af Gossa og fastlandsdelen (hvoraf en del blev afgivet til Molde i 1964), og Sør-Aukra, som bestod ad Otrøya og en del af Midøya i det som i dag er Midsund kommune. Kommunen fik nutidens grænser da Mordal blev afstået til Molde i 1964 og har heddet Aukra siden 1965, samme år som Sør-Aukra blev slået sammen med resten af Midøya samt Dryna fra Vatne kommune og skiftede navn til Midsund.

Personer fra Aukra 
 Jonas Ramus († 1718), præst, historiker, født i Aukra
 Ivar Eikrem, bonde, stortingsmand († 1994)
 Orm Øverland (1935-), medlem af Det Norske Videnskaps-Akademi
 Signe Øye (1945-), stortingsrepræsentant
 Brit Bildøen (1962-), forfatter, født i Aukra

Referencer

Eksterne henvisninger 

 Kultur i Aukra på kort fra Kulturnett.no

 
Kommuner i Møre og Romsdal
Urinal

Et urinal er en kumme, som regel væghængt, hvori mænd stående kan lade deres vand/urin. Urinaler er en del af inventaret i et pissoir.

Toilet
Kikki Danielsson

Kikki Danielsson (Ann-Kristin Danielsson, født 10. maj 1952 i Osby i Sverige) er en svensk country-, danseband- og popsanger. Hun vandt den svenske Melodifestivalen i 1985 med sangen Bra vibrationer. I Eurovision Song Contest i 1985 blev hun nr. 3.

2001-2004 var hun med i supertrioen Kikki, Bettan & Lotta sammen med Elisabeth Andreassen og Lotta Engberg.

Diskografi

Album 
 Rock'n Yodel (1979)
 Just Like a Woman (1981)
 Kikki (1982)
 Varför är kärleken röd? (1983)
 Singles Bar (1983)
 Midnight Sunshine (1984)
 Kikkis 15 bästa låtar (1984)
 Bra vibrationer (1985)
 Papaya Coconut (1986)
 Min barndoms jular (1987) (julealbum)
 Canzone d'Amore (1989)
 På begäran (1990)
 Vägen hem till dej (1991)
 In Country (1992)
 Jag ska aldrig lämna dig (1993)
 På begäran 2 (1994)
 Långt bortom bergen (1997)
 I mitt hjärta (1999)
 100% Kikki (2001)
 Fri - En samling (2001)
 Nu är det advent (2001) (julealbum)
 I dag & i morgon (2006)
 Kikkis bästa (2008)
 Första dagen på resten av mitt liv (2011)
 Postcard from a Painted Lady (2015)
 Christmas Card from a Painted Lady (2016)
 Portrait of a Painted Lady (2017)

Kilder

Eksterne henvisninger 

 

Sangere fra Sverige
Personer fra Skåne
Deltagere ved Eurovision Song Contest 1985
Sveriges Eurovision Song Contest-deltagere
Sunnmøre

Sunnmøre (ældre dansk stavemåde Søndmøre) er den sydvestlige del af fylket Møre og Romsdal i Norge og består af kommunerne Giske, Haram, Hareid, Herøy, Norddal, Sande, Skodje, Stordal, Stranda, Sula, Sykkylven, Ulstein, Vanylven, Volda, Ørskog, Ørsta og Ålesund. 

De tre landskaper Sunnmøre, Romsdal og Nordmøre udgør til sammen fylket Møre og Romsdal. Mange øer, lange og trange fjorde og Sunnmørsalperne dominerer landskabet.

Sunnmørsdialekten hører, sammen med nordfjordsmål og sunnfjordsmål til de nordlege e-mål af vestnorske dialekter – en gruppe hvor romsdalsdialekten oftest også regnes med.

Møre og Romsdals geografi
Landskap i Norge
Pissoir

Et pissoir er et offentligt rum, hvori mænd kan forrette deres vandladning. Rummet er indrettet med urinaler eller en eller flere pisserender, der er som regel også en eller flere håndvaske med sæbeautomater og spejl. Mange steder findes der også kondomautomater.

En tilsvarende indretning for kvinder kaldes et missoir. Det blev foreslået i København i 2012, men først i juli 2022 blev et test-missoir opstillet ved Nørreport Station.

I Frankrig kaldes et udendørs pissoir for et vespasienne.

Referencer 

Toilet
Byinventar
Romsdal

Romsdal er et landskab i den midterste del af fylket Møre og Romsdal i Norge, som  består af kommunerne Aukra, Fræna, Midsund, Molde, Nesset, Sandøy, Rauma og Vestnes. Romsdal udgør sammen med Nordmøre og Sunnmøre fylket Møre og Romsdal.

Dialekten i Romsdal bliver normalt klassificeret blandt de nordlige e-mål af vestnorske dialekter, men bærer også præg af sit naboskab med trønderske dialekter og midlandsmål.

Se også
  Romsdalen.

Møre og Romsdals geografi
Landskap i Norge
Ann Hjort

Ann Hjort (født 11. oktober 1956) er en dansk skuespillerinde. Hun er bl.a. kendt for at have medvirket som Puk i Nissebanden i Grønland i 1989.

Hun er uddannet fra Århus Teater i 1983. Under optagelserne til Nissebanden i Grønland mødte hun Finn Nielsen, der spillede Skipper. De fik sønnen Anton Hjort Nielsen. I 1989-1990 medvirkede hun i musicalen Kielgasten med bl.a Kim Larsen.

Hun har også lagt stemme til adskillige tegnefilm bl.a. Løvernes Konge og Den lyserøde panter og har medvirket i bl.a. Nykøbing F. og Sønderborg Revyen, Tivoli- og Cirkusrevyen.

Filmografi

Film

Tv-serier

Tegnefilm 
 Scooby Doo – Vera
 Max og Mule (1992) – Pia
 Løvernes Konge (1994) – Sarafine
 Toy Story (1995) – Bodil
 Dexters Laboratorium (1996) – Mor
 Hercules (1997) – Hera
 Ko og Kylling (1997-2001) – Mor/Fru Lærer
 Johnny Bravo (1997) – Bunny Bravo/Lille Suzie
 Pokémon (1998) – Jessie
 Toy Story 2 (1999) – Bodil
 Digimon (1999-2000) – Sora
 Hercules (2000-2003) – Forskellige stemmer
 Cubix (2001-2005) – Hela Nemo
 Kim Possible (2002) – Bonnie
 Jungledyret Hugo (2003-2004) – Forskellige stemmer
 Der var engang..., afsnit 12-14, 22-23 (2005) – Forskellige stemmer
 Monster High Kun For Spøgelser (2015) - Vandala Doubloons
 Toy Story 4 (2019) - Bodil
 Smølferne (1988) (TV Serie)

Revyer 

 Nykøbing F. Revyen
 Sønderborg Revy

Eksterne links 
 

Skuespillere fra Danmark
Tegnefilmsdubbere fra Danmark
Tv-skuespillere fra Danmark
Afsnit P

Afsnit P var et dansk nettidsskrift og virtuelt udstillingsrum for grænseområdet mellem litteratur og billedkunst, der var aktivt 1999-2009. Afsnit P redigeredes af Christian Yde Frostholm og Karen Wagner, der startede det sammen med Charlotte Hansen. I redaktionen har desuden siddet Andreas Brøgger, Martin Deichmann og Peter Kirkhoff Eriksen. Afsnit Ps hjemmeside eksisterer fortsat, men bliver ikke opdateret. 

Afsnit P stod bl.a. bag projekter som Hvad er visuel poesi? (2000), ON OFF – net art online and in print (2000), Afsnit Ps nye Parlør (2001), konkretpoesi.se – svensk konkret poesi i 1960'erne (2005) og Ord i øjet – ny nordisk visuel poesi (2006-2008). Det har præsenteret netudstillinger med og om danske forfattere og kunstnere som Tom Kristensen, Robert Corydon, Jørgen Sonne, Simon Grotrian, Morten Søndergaard, Mette Moestrup, Hans Sydow, Jasper Sebastian Stürup, Kristofer Hultenberg, samt norske Ottar Ormstad og Monica Aasprong, svenske Johannes Heldén og Oskar Ponnert, finlandssvenske Cia Rinne, amerikanske Lewis Koch, franske Franck Mouteault og britiske David Bellingham.

Netprojektet var en opfølger af poesiboghandlen og galleriet af samme navn i Nansensgade i København 1994-98.

Afsnit P blev i 2005 udnævnt til Årets Kulturtidsskrift og har modtaget Sven Dalsgaard-legatet (2004) og kunstbibliotekarernes pris Den blå Abe (2003).

Referencer

Ekstern henvisning 
 Afsnit P's hjemmeside

Etableret i 1999
Ophørt i 2009
Tidsskrifter om litteratur
Nettidsskrifter fra Danmark